CELEX: 62021CN0366
Language: el
Date: 2021-06-09 00:00:00
Title: Υπόθεση C-366/21 P: Αίτηση αναιρέσεως που άσκησε στις 9 Ιουνίου 2021 ο Maxime Picard κατά της αποφάσεως που εξέδωσε το Γενικό Δικαστήριο (πρώτο πενταμελές τμήμα) στις 24 Μαρτίου 2021 στην υπόθεση T-769/16, Picard κατά Επιτροπής

6.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/9
            
         
      Αίτηση αναιρέσεως που άσκησε στις 9 Ιουνίου 2021 ο Maxime Picard κατά της αποφάσεως που εξέδωσε το Γενικό Δικαστήριο (πρώτο πενταμελές τμήμα) στις 24 Μαρτίου 2021 στην υπόθεση T-769/16, Picard κατά Επιτροπής
      (Υπόθεση C-366/21 P)
      (2021/C 357/12)
      Γλώσσα διαδικασίας: η γαλλική
      
         Διάδικοι
      
      
         Αναιρεσείων: Maxime Picard (εκπρόσωπος: S. Orlandi, δικηγόρος)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα
      
      Ο αναιρεσείων ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου της Ευρωπαϊκής Ένωσης, της 24ης Μαρτίου 2021, στην υπόθεση Picard κατά Επιτροπής, T-769/16·
               
            
                  —
               
               
                  να ακυρώσει την απόφαση με την οποία καθορίζονται προκαταβολικώς ορισμένα στοιχεία των συνταξιοδοτικών δικαιωμάτων του αναιρεσείοντος ή την παράλειψη εκδόσεως τέτοιας αποφάσεως προβλεπόμενης από τον ΚΥΚ, απορρέουσα από το μήνυμα που απέστειλε στον προσφεύγοντα στις 4 Ιανουαρίου 2016 o διαχειριστής του φακέλου στον τομέα «Συντάξεις», με το οποίο τον ενημέρωναν, σε απάντηση της αιτήσεώς του της ίδιας ημέρας, ότι ο υπολογισμός των συνταξιοδοτικών του δικαιωμάτων είχε μεταβληθεί κατόπιν της επαναπροσλήψεώς του στην ομάδα καθηκόντων II από 1ης Ιουνίου 2014, ότι η ηλικία συνταξιοδοτήσεώς του ήταν πλέον τα 66 έτη και ότι ο ετήσιος συνταξιοδοτικός συντελεστής ήταν πλέον 1,8 % από 1ης Ιουνίου 2014·
               
            
                  —
               
               
                  εφόσον παρίσταται ανάγκη, να ακυρώσει την απόφαση του Διευθυντή της Διευθύνσεως E της Γενικής Διευθύνσεως «Ανθρώπινων Πόρων» της Επιτροπής της 25ης Ιουλίου 2016, καθόσον απορρίπτει την από 1ης Απριλίου 2016 διοικητική ένσταση του αναιρεσείοντος κατά της αποφάσεως ή της παραλείψεως εκδόσεως αποφάσεως που απορρέει από την απάντηση της 4ης Ιανουαρίου 2016 ως απαράδεκτη λόγω ανυπαρξίας βλαπτικής πράξεως και, επικουρικώς, ως αβάσιμη·
               
            
                  —
               
               
                  να καταδικάσει την Επιτροπή στα δικαστικά έξοδα αμφοτέρων των βαθμών δικαιοδοσίας.
               
            
         Λόγοι αναιρέσεως και κύρια επιχειρήματα
      
      Προς στήριξη της αιτήσεως αναιρέσεώς του, ο αναιρεσείων προβάλλει ότι η αναιρεσιβαλλόμενη απόφαση πάσχει πλάνη περί το δίκαιο καθόσον το Γενικό Δικαστήριο περιόρισε ανεπίτρεπτα το περιεχόμενο των μεταβατικών μέτρων που προβλέπονται στα άρθρα 21, 22, με εξαίρεση την παράγραφο 4 του άρθρου αυτού, 23, 24α και 31, παράγραφοι 6 και 7, του παραρτήματος XIII, του ΚΥΚ που εφαρμόζονται «κατ’ αναλογία στο λοιπό προσωπικό που τελεί εν ενεργεία στις 31 Δεκεμβρίου 2013», σύμφωνα με το άρθρο 1, παράγραφος 1, του παραρτήματος του καθεστώτος που εφαρμόζεται επί του λοιπού προσωπικού της Ένωσης.
      Συγκεκριμένα, κατά τον αναιρεσείοντα, το Γενικό Δικαστήριο εσφαλμένως έκρινε ότι το γεγονός ότι, μετά την έναρξη ισχύος της μεταρρύθμισης του ΚΥΚ του 2014, ο αναιρεσείων υπέγραψε νέα σύμβαση εργασίας συμβασιούχου υπαλλήλου με την οποία τοποθετήθηκε σε ανώτερη ομάδα καθηκόντων απέκλειε την εφαρμογή των μεταβατικών διατάξεων για τον λόγο ότι οι εν λόγω μεταβατικές διατάξεις θα μπορούσαν να εφαρμοστούν κατ’ αναλογία μόνο στην περίπτωση της «οριστικής εξόδου συμβασιούχου υπαλλήλου από την υπηρεσία».
      Ως εκ τούτου, κατά τον αναιρεσείοντα, το Γενικό Δικαστήριο δεν έλαβε υπόψη, μεταξύ άλλων, τους σκοπούς που επιδιώκει ο νομοθέτης, τα χαρακτηριστικά του συνταξιοδοτικού καθεστώτος των υπαλλήλων και λοιπού προσωπικού της Ένωσης και την ορολογία που χρησιμοποιείται στο άρθρο 1, παράγραφος 1, του παραρτήματος του ΚΥΚ, καθόσον εσφαλμένως εξομοίωσε, στο πλαίσιο αυτό, τη σύναψη νέας συμβάσεως εργασίας αμέσως μετά τη λήξη ισχύος της προηγούμενης συμβάσεως με «αποχώρηση από την υπηρεσία» ή «λύση της υπαλληλικής σχέσης» παρά το γεγονός ότι ο αναιρεσείων εξακολούθησε, αφενός, να υπάγεται στο ίδιο συνταξιοδοτικό καθεστώς και, αφετέρου, να εργάζεται ως συμβασιούχος υπάλληλος στο ίδιο θεσμικό όργανο.